Screenshot: HRT

U EMISIJI HTV-a Studio 4 danas je gostovao kontroverzni hrvatski fizičar Davor Pavuna. Iako su voditelji u uvodu rekli kako je pozvan da bi komentirao ukidanje švicarskih restrikcija za hrvatske radnike, o tome je u emisiji bilo najmanje govora.

Bilo je zato riječi o pedofiliji u seksualnom odgoju, boljševizmu, lustraciji i masonima, što na neki način postaje uobičajena praksa u ovoj emisiji Hrvatske televizije.

Podsjetimo, prije tri dana su u Studiju 4 na temu GMO hrane i trgovinskog sporazuma između Europske unije i SAD-a gostovali kontroverzni Marko Francišković koji se otvoreno zalaže za vješanje političara i Natko Kovačević iz Udruge Pravednik.



Oni su tada izjavili kako GMO hrana uzrokuje sterilnost i autizam te kako je Bill Gates ubojica djece koji sada želi pobiti i Hrvate.

Tu je praksu danas na HRT-u nastavio i Pavuna koji je posljednjih godina više poznat po raznoraznim teorijama zavjere, nego po onome u čemu bi trebao biti stručan.



Ovaj profesor na Švicarskom institutu za tehnologiju u Laussani skakao je s teme na temu i dotakao se seksualnog odgoja, boljševizma, masona, lustracije, a dobar dio emisije proveo je mašući mobitelom kako bi ukazao na njegovu važnost. Više je puta ponovio da Hrvatskoj treba lustracija duha i uma.

"Seksualni odgoj u Hrvatskoj je baziran na pedofiliji"

"Nama je zemlja fundamentalno u boljševičkom mentalnom sklopu. Nama je duh zagažen. U hrvatskim školama takozvani spolni odgoj je baziran na pedofiliji. To je uvezeno izvana. Nama se događa seksualna sabotaža. Ljudi nisu normalno postavljeni", smatra Pavuna.

Sugerirao je HTV-u da njemu i ostalima koje smatra stručnjacima daju 10 minuta prije Dnevnika u kojima bi objasnio narodu kako se može stvarati i napraviti bolje.

"Mentalitet naše nacije je usporen. U Švicarskoj znalci vode naciju i vlada red, rad i disciplina. Mi imamo više nekretnina nego pučana. Imamo jako puno telefona i živimo iznad svojih mogućnosti. U Zagrebu se ne može voziti koliko ima auta i imamo najelitnije autoceste", kazao je.

Europske umirovljenike stavio bi u hrvatske toplice

"Još uvijek se ne zna tko je postavio svastiku. Ja znam što mi se dešava sa svakim studentom, a mi ne znamo tko je nacrtao 40 metara svastike u Splitu. Tu sam u ime Europske unije i Švicarske da udaram šakom o stolu i ministrima i vladi i oporbi", dodaje.

Pavuna je iznio ideju za budućnost Hrvatske kao raja za europske umirovljenike.

"Kod nas se Europljani kojih je puno u trećoj dobi trebaju regenerirati. Ne da idu plesati na Zrće, nego da se regeneriraju u toplicama.", kaže.

"Jedino u Hrvatskoj nije normalno biti Katolik"

Medijima je zamjerio što su često zločesti prema njemu. "Jedina mana koju ja imam sa stajališta naših novinara je to što sam Hrvat i Katolik, ja sam "Hvaljen Isus i Marija". I američki predjednički kandidati se dragom Bohu mole. Na zapadu i u Švicarskoj je normalno, jedino u Hrvatskoj nije.

Pa ja sam s 29 godina predavao na Cambridgeu i Harvardu. Moji projekti su takvi da se ja mogu praviti važan. Ja vam dajem časnu riječ da u Hrvatskoj ima 100 briljantnih stručnjaka, barem dvojica tipa Tesle.", uvjerava Pavuna.

Tvrdi i da hrvatski poliričari nisu suvereni.

"Ispričavam se svima, ali mi smo i dalje u oblaku britanske imperije. Iz srpske akademije su mi ovo potvrdili, da ne mislite da je bezveze informacija, 1943. masonska loža iz Londona je birala između Tita, Pavelića i Draže Mihailovića. Sad se fizičari moraju baviti time."

Tekst se nastavlja ispod oglasa

Prisluškuje ga MUP?

"Kad nama dolaze neki fićfirići iz Amerike i kažu predsjednici da mora osuditi ove i one, onda se mora zašutiti o hudoj jami koja je najgori zločin koji postoji. Moramo napraviti lustraciju duha. Sva istina mora izaći na vidjelo. Nitko ne može reći da se to ne može danas kad mobitel sve snima. Mene prisluškuje MUP pa mi to javljaju švicarske tajne službe. Ne znam zašto.

Ključ regeneracije Hrvata je Hrvatska televizija, a ne premijer i oporba. Hrvatska televizija mora svaki dan Hrvatma objašnjavati da su suvereni. Volim našu subraću od Slovenije do Makedonije, ali nemojte se zezati, mi se računamo kao Hrvati. Davor Pavuna je Hrvat. Davor por favor.", kaže.

Treba mu samo televizija

"Neka čuje nacija, garantiram krvlju da možemo regenerirati naciju, treba nam samo televizija. Tri posto umreženih je dovoljno da se vodi nacija", dodaje Pavuna.

Pavuna je neprekidno govorio i po pet minuta skačući s teme na temu bez da su ga voditelji prekinuli, a posebno se žestio na temu vjere.

"Evo jedan šok za hrvatske pučane. Kako je moguće da ja kao fizičar na odjelu za fiziku imam šefa odjela koji je vjernik, dekan je vjernik i mi se 28 godina molimo za okruglim stolom u mom uredu Isusu Kristu. Ne, ja nisam uopće luđak, ja sam profesionalni fizičar", kazao je.





"Planetarna Hrvatska"

Smeta ga što Hrvate i dalje u svijetu smatraju ustašama, a tvrdi da je to zato što hrvatske vlade 20 godina nisu poslušale njegovu ideju "planetarne Hrvatske". Pojasnio je kako bi se mobitelima slale poruke u svijet preko Hrvatskog svjetskog kongresa na milijune veza od Australije do Argentine, mašući pritom svojim mobitelom.

"Ja sam prošao genezu, otišao sam u svijet s gitarom, a sad vam ne smijem ni reći u kojoj sam sve zemlji savjetnik. Ovakvog mentalnog sklopa nema u Hrvatskoj", kazao je.

Rekao je da je i da je Hrvatska raj kojem nedostaje samo lustracija, a da je najljepše kad hrvatski ljudi zapjevaju.